Báthori Csaba

*Mindent megértek*

 Nincs velem baj, nem kell az ébredéshez idegen anyag, magam megtalálom összes lelkem, ha itt hagyott az álom és testem összes részemhez felérez.

 Mert bennem, itt, és rajtam kívül itt vagy, és semmi üres égi érintés nem éget, élek-halok, mindent megértek érted, és plusz egy napot szakítok magamnak.

 Te maradsz, a szívfájdalom jön és megy. S mert látom a csodát, nem akarok már messzebb szomjazni földi itatóknál.

 Egész világot kéri szerelemnek, akinek *egyetlen* kincse nem valótlan. Mindenség öröklődik a boldogokban.

 *Így volt*

 Nem számít már, rendelésre vagy önként s hogy kék hajnal volt-e vagy hűvös este: felhőkre nyitott üres tenyeremre hullottál pici öreg hópehelyként.

 Aztán nem volt többé hová sietnem. Bennem rögtön fölöttem született meg a Nap, álmok ébredtek a veremben s mert egymásé voltunk, egy csöpp kegyelmet

 megérdemeltünk. Érted jöttem, édes. Értem jöttél el, édes – ez a kánon tart meg kicsit örökké a világon.

 Így volt: hópelyhecske ért a tenyérhez akkor… mint mikor senki meg sem érint s úgy szór ki szívedből minden öreg kínt.

 *Mi lett belőlünk*

 2020-ban élünk és mindannyian barbárok vagyunk. Kirohadt a szívünk, üres az ország, és aki volt, oda van, oda lett, míg mi csontig kiürültünk.

 Habár volna, ezeregy okunk volna szeretni egymást, közösen veszíteni, ezt akarjuk inkább, a szakadékba zuhanni, ahol ember nem leli

 útját többé, s már azt se tudja, mért s hogyan élt túl, s hogy valaminek élt vagy semminek, túl az emberiségen,

 ritkítva égen a csillagvilágot, sötétre váltva, mit már-már belátott, semmiért boldogan, így, ősember-idétlen.